Magnus Carlsen

Sven Magnus Øen Carlsen (s. 30. marraskuuta 1990) on norjalainen shakin suurmestari, joka oli maailmanmestari vuosina 2013–2023. Carlsen on pitänyt maailman shakkiliitto FIDE:n maailmanrankingin ykkössijaa yhtäjaksoisesti heinäkuusta 2011 lähtien. Carlsenin korkein vahvuusluku on 2 882, joka on myös korkein shakin historiassa. 

Vain 13-vuotiaana suurmestariksi nousseesta Carlsenista tuli 22-vuotiaana kuudestoista kiistaton shakin maailmanmestari, kun hän kukisti maailmanmestaruusottelussa 2013 hallitsevan mestarin Viswanathan Anandin. Vuonna 2014 Carlsen voitti myös nopean shakin ja pikashakin maailmanmestaruudet, jotka hän on sen jälkeen voittanut useasti uudelleen.

Puolustettuaan maailmanmestaruutta menestyksellisesti yhdeksän vuoden ajan otteluissa Anandia, Sergei Karjakinia, Fabiano Caruanaa ja Jan Nepomnjaštšia vastaan, Carlsen ilmoitti heinäkuussa 2022 luopuvansa mestaruudesta. Hänen seuraajansa maailmanmestarina oli kiinalainen Ding Liren.

 Shakkiura 
 Alkuvuodet 
Magnus Carlsen syntyi Tønsbergin pikkukaupungissa vuonna 1990. Hänen vanhempansa Henrik ja Sigrun Carlsen ovat insinöörejä, ja isä pelaa shakkia kerhotasolla. Carlsenilla on isosisko ja kaksi pikkusiskoa.Torkkola 2014, s. 7.

Carlsenit muuttivat Henrik Carlsenin työn perässä vähäksi aikaa Suomeen alkuvuonna 1995. Magnuksella oli jo havaittu olevan poikkeuksellisen hyvä muisti ja keskittymiskyky, joten hänen isänsä yritti Suomessa opettaa hänelle shakkia. Aluksi Carlsen ja hänen isosiskonsa eivät osoittaneet peliä kohtaan taipumusta tai kiinnostusta, mutta myöhemmin kahdeksanvuotiaana Carlsen kiinnostui pelistä tosissaan. Hän luki isänsä shakkikirjat, ja vuotta myöhemmin hän pelasi ensimmäisessä turnauksessaan, Norjan nuorten mestaruusturnauksessa 1999, jossa hän sai tuloksen 6,5/11.Torkkola 2014, s. 7–8.

Carlsen sai yhdeksänvuotiaana valmentajakseen nuoren norjalaisen Torbjørn Ringdal Hansenin. Valmennusta oli kolmen pojan ryhmässä muutama tunti viikossa. Carlsen kehittyi pelaajana hyvin nopeasti, ja vuoden 1999 lopulla hänen vahvuuslukunsa ylitti jo ensimmäisen luokan pelaajan rajan 1 900.Torkkola 2014, s. 8–9.

Vuonna 2002 Carlsenin valmentajaksi oli tullut norjalainen suurmestari Simen Agdestein, ja hänellä oli puoli vuotta kestänyt sponsorisopimus norjalaisen tietokonealan yrityksen kanssa. Voitettuaan kaksi Norjan juniorimestaruutta ja pelattuaan runsaasti turnauksia Norjassa ja Euroopassa Carlsen nosti vuonna 2002 vahvuuslukunsa jo 2 300:n tuntumaan, minkä ansiosta hänet otettiin ensimmäiseen aikuisten Norjan mestaruusturnaukseensa. Siellä hän sai tuloksen 3/8. Hänen menestyksestään kirjoitettiin lehtijuttuja jo ulkomaita myöten.Torkkola 2014, s. 9–10.

Carlsen voitti hopeaa vuoden 2002 nuorten EM-turnauksessa. Hän solmi Microsoftin kanssa sponsorisopimuksen ja sijoittui kolmanneksi vuoden 2003 Norjan mestaruusturnauksessa. Hän saavutti kolmannen ja ratkaisevan kiinnityksen kansainvälisen mestarin arvoon 12-vuotiaana toiseksi nuorimpana maailmassa.Torkkola 2014, s. 10–11.

Carlsenin vanhemmat ottivat vuonna 2003 töistään vapaata, ja koko perhe lähti vuodeksi kiertämään Eurooppaa, jotta Magnus saisi pelata hyviä pelaajia vastaan. Koulusta poissa olleet lapset saivat vanhemmiltaan kotiopetusta. Carlsen saavutti mitaleita oman ikäluokkansa Euroopan- ja maailmanmestaruuskilpailussa, ja hän pelasi vuoden aikana 150 kilpailupeliä. Hän nosti vahvuuslukunsa 2 484:ään ja oli jo Norjan kuudenneksi vahvin pelaaja.Torkkola 2014, s. 11–13.

 Suurmestarina 
Carlsen saavutti ensimmäisen suurmestarin tavoitetuloksensa voittaessaan Wijk aan Zeen turnauksen C-ryhmän tammikuussa 2004. Toisen suurmestarikiinnityksensä Carlsen sai heti sen jälkeen Aeroflot Openissa tuloksella 5,5/9. Kolmannen ja ratkaisevan suurmestarikiinnityksensä Carlsen sai Sigemanin kutsuturnauksessa Ruotsissa huhtikuussa 2004. Näin Carlsenista tuli 13-vuotiaana historian toiseksi nuorin suurmestari.Torkkola 2014, s. 13–17.

Carlsen sai paikan villillä kortilla cup-muotoiseen vuoden 2004 MM-ehdokasturnaukseen. Hän putosi kilpailusta ensimmäisen kierroksen häviöllään Levon Aronjanille. Vuoden 2005 World Cupissa Venäjällä Carlsen selviytyi 16 parhaan joukkoon. Voitettuaan katkaisupelit hän sijoittui turnauksen 10 parhaan joukkoon, mikä toi hänelle paikan Kansainvälisen shakkiliitto FIDE:n MM-ehdokasturnaukseen 2007. Siinä Carlsen hävisi jälleen Aronjanille ensimmäisellä kierroksella. Edellisenä kesänä Carlsen oli voittanut ensimmäisen Norjan-mestaruutensa.Torkkola 2014, s. 17–25.

Carlsen sijoittui vuonna 2007 jaetulle toiselle sijalle arvostetussa Linaresin turnauksessa. Hän voitti samana vuonna Bielin shakkifestivaalien pääryhmän. Voitto oli hänen ensimmäinen korkean tason turnausvoittonsa.

pienoiskuva|Carlsen Bilbaossa 2008, takanaan seisomassa vastustaja Teymur Rəcəbov.

Carlsen sijoittui tammikuussa 2008 jaetulle ykkössijalle Wijk aan Zeen turnauksessa, ja sen jälkeen kakkoseksi Linaresin turnauksessa. Aerosvit-turnauksen hän voitti. Turnausmenestyksensä ansiosta Carlsen nousi maailman rankinglistalla viidenneksi.Torkkola 2014, s. 27–29. Syyskuussa 2008 Carlsen nousi epävirallisella Live Top List -vahvuuslistalla hetkellisesti maailman ykköseksi. 

FIDE:n päätettyä muuttaa MM-valintaperusteita kesken GP-sarjan vuonna 2008 Carlsen ja englantilainen Michael Adams keskeyttivät yhtenä valintakilpailuna toimineen FIDE Grand Prix 2008–2010 -turnaussarjan kahden osakilpailun jälkeen.Grand Prix: Adams also out; Akopian, Alekseev, Eljanov & Kasimdzhanov in  ChessVibes 11.12.2008

Keväällä 2009 entinen maailmanmestari Garri Kasparov alkoi toimia Carlsenin henkilökohtaisena valmentajana. Saman vuoden lokakuussa Carlsen voitti turnauksen Nanjingissa tuloksella 8/10. Tuloksen ansiosta hänestä tuli kautta aikojen viides pelaaja (Kasparovin, Kramnikin, Anandin ja Topalovin jälkeen), joka on ylittänyt FIDE:n listalla 2 800 Elo-pisteen rajan. Marraskuussa 2009 Carlsen voitti Moskovassa pikashakin maailmanmestaruuden.

19-vuotias Carlsen nousi tammikuussa 2010 kaikkien aikojen nuorimpana maailmanlistan kärkeen. Saman vuoden marraskuussa Anand ohitti hänet väliaikaisesti rankingin ykkösenä.Top list records: Magnus Carlsen FIDE 11/2010 Maaliskuussa 2010 Carlsen ilmoitti, että tiivis yhteistyö Kasparovin kanssa päättyy.

Carlsen voitti vuoden 2009, 2010 ja vuoden 2011 shakin Oscarin.

Carlsen vetäytyi 2010 Maailman shakkiliiton FIDE:n ehdokasotteluista 2011, joihin hän oli saanut paikan vahvuuslukunsa perusteella. Syyksi hän sanoi karsintajärjestelmän, jota hän piti epäreilusti hallitsevaa mestaria suosivana ja yleensäkin epätyydyttävänä.

Tammikuussa 2013 Carlsen saavutti vahvuusluvun 2 861, jolla hän ohitti Kasparovin maailmanennätyksen (2 851). Toukokuussa 2014 Carlsen ylsi vahvuuslukuun 2 882, joka on hänen uransa toistaiseksi korkein luku.

 Maailmanmestarina 
pienoiskuva|Carlsen pelaamassa Fabiano Caruanaa vastaan vuoden 2018 MM-ottelussa.
Carlsen päätti lähteä tavoittelemaan maailmanmestaruutta, koska FIDE oli edellisen MM-ehdokasturnauksen jälkeen muovannut sääntöjä Carlsenille sopivammiksi. Carlsen voitti maaliskuussa 2013 Lontoossa järjestetyn ehdokasturnauksen pistein 8,5/14 ja pääsi näin haastamaan hallitsevan maailmanmestarin Viswanathan Anandin MM-ottelussa.Torkkola 2014, s. 79–87.

Carlsen voitti maailmanmestaruusottelussa marraskuussa 2013 Anandin pistein 6½–3½. Siten hänestä tuli 22-vuotiaana kuudestoista kiistaton shakin maailmanmestari.

Carlsen säilytti maailmanmestaruuden vuonna 2014 ottelussa haastaja Anandia vastaan. Marraskuussa 2016 Carlsen puolusti menestyksekkäästi maailmanmestaruuttaan haastaja Sergei Karjakinia vastaan. Kamppailu oli tiukka, sillä Carlsen voitti vasta tie-breakin jälkeen ottelun ollessa tilanteessa 6–6. Kaksi vuotta myöhemmin Carlsen pelasi  marraskuun 2018 MM-ottelussa Fabiano Caruanaa vastaan. Kaikki 12 klassisilla aikarajoilla pelattua peliä päättyivät tasan, mutta Carlsen voitti lopulta ratkaisevat nopeat pelit säilyen maailmanmestarina. Vuoden 2021 MM-ottelussa Carlsen puolusti mestaruuttaan menestyksellisesti venäläistä Jan Nepomnjaštšia vastaan.

Carlsen saavutti 2010-luvun lopulla alkaneen ennätyksellisen 125 pelin mittaisen tappiottoman putken, joka katkesi lokakuussa 2020.

Carlsen ilmoitti heinäkuussa 2022 luopuvansa maailmanmestaruudestaan ilman ottelua. Vuoden 2023 mestaruusottelu käytiin Jan Nepomnjaštšin ja Ding Lirenin välillä. Ottelu päättyi Ding Lirenin voittoon, ja hänet kruunattiin Carlsenin seuraajaksi maailmanmestarina.

 Maailmanmestaruuden jälkeen 
Luovuttuaan perinteisen shakin maailmanmestaruudesta Carlsen on sanonut aikovansa pelata aiempaa vähemmän shakkia pitkillä miettimisajoilla, ja keskittyvänsä enemmän nopeaan shakkiin ja shakki960-shakkivarianttiin. Hän on kuitenkin säilyttänyt paikkansa shakin rankinglistan ykkössijalla myös perinteisessä shakissa.

Carlsen voitti joulukuussa 2023 jälleen sekä nopean että pikashakin maailmanmestaruudet Uzbekistanissa. Pikashakin mestaruus oli Carlsenille jo seitsemäs ja nopean shakin mestaruus viides.

Carlsenin erimielisyydet maailman shakkiliiton kanssa kärjistyivät New Yorkissa joulukuussa 2024, kun Carlsen kieltäytyi noudattamasta nopean shakin MM-kilpailun pukukoodia. Saatuaan sakon ja yhden kierroksen pelirangaistuksen Carlsen jätti koko kilpailun kesken. Lisäksi hän syytti shakkiliittoa Carlsenin suosimassa shakkivariantissa järjestetyn turnaussarjan osanottajien painostamisesta. Myöhemmin samassa tapahtumassa Carlsen voitti pikashakin jaetun maailmanmestaruuden. Kesäkuussa 2025 Carlsen voitti huippupelaajien Norway Chess -turnauksen seitsemännen kerran.

Carlsen teki helmikuussa 2025 sopimuksen e-urheiluorganisaatio Team Liquidin kanssa. Carlsen edustaa organisaatiota Fabiano Caruanan kanssa e-urheilukilpailuissa.

 Pelityyli 
Carlsenin pelityyli on rinnastettu Anatoli Karpovin, Tigran Petrosjanin ja José Raúl Capablancan kaltaisten maailmanmestarien pelityyliin, johon kuuluu harmonian ja nappuloiden yhteispelin sekä strategisten loppupelien ymmärrys, pelilaudan tapahtumien hallinta sekä vastustajan suunnitelmien estäminen. Carlsen ei aina pyri saamaan avauspelissä teoreettista etua. Hän tavoittelee sen sijaan pelikelpoisia keskipeliasemia, jotka hän pystyy pelaamaan paremmin kuin vastustajansa. Carlsenilla on kyky luoda voittomahdollisuuksia yksinkertaisissa ja tasaväkisissä asemissa, jotka vaikuttavat vastustajalle harmittomilta.

 Yksityiselämä 
Carlsen meni tammikuussa 2025 naimisiin norjalais-yhdysvaltalaisen Ella Victoria Malonen kanssa. Heidän ensimmäinen lapsensa syntyi syyskuussa 2025.

 Turnaukset 

 Vuosi  Turnaus  Sijoitus Tulos Huomautuksia Lähde 2007  Morelia/Linares   2.–3.         2007  Biel  1.        2008  Wijk aan Zee  1.–2.  +3  8/13  2008  Morelia/Linares  2.  +2  8/14   2008  Baku  1.  +3   8/13   FIDE Grand Prix, Jaettu 1. sija  Vugar Gashimovin ja Wang Yuen kanssa.  2008  Foros  1.  +5   8/11   Carlsen varmisti Aerosvit-turnauksen voittonsa kierrosta ennen loppua.  2008  Biel  3.  +2   6/10  Leinier Dominguez Perez ja Jevgeni Aleksejev sijoittuivat puoli pistettä Carlsenin edellä. Aleksejev voitti koko tapahtuman blitz-pelissä  2008  Mainz  2.       Nopean shakin epävirallinen maailmanmestaruusturnaus. Viswanathan Anand voitti Carlsenin finaalissa pistein 3–1.  2009  León  1.       Nopean shakin turnaus. Carlsen voitti finaalissa Ivantšukin. Armageddon-peli ratkaisi tasatilanteen Carlsenin eduksi. 2009  Sofia  2.  +2  6/10    Širov voitti. 2009  Dortmund  2.–4.  +1  5,5/9   Kramnik voitti 2009  Nanjing  1.  +6  8/10    Carlsen varmisti voittonsa kierrosta ennen loppua. 2009  Moskova  2.–3.  +2  5,5/9   Kramnik voitti. Carlsen nousi epävirallisella maailmanlistalla ykköseksi. 2009  Lontoo, Chess Classic  1.  +3   13/7 Carlsen voitti Kramnikin edellä. Turnauksessa käytettiin pistelaskua, jossa voitosta sai kolme ja tasapelistä yhden pisteen. 2010  Wijk aan Zee  1.  +4  8,5/13   2010  Monaco  1.–2.  +7  14,5/22  Sokko- ja nopean shakin turnaus. Carlsen jakoi ensimmäisen sijan Vasyl Ivantšukin kanssa, joka voitti molemmat pelinsä Carlsenia vastaan. Carlsen ja Ivantšuk jakoivat ensimmäisen sijan myös nopean shakin osuudessa. Sokkoshakin vei nimiinsä Aleksandr Grištšuk. 2010  Bazna  1.  +5  7,5/10    2010  Kristiansund  1.       Nopean shakin turnaus. Anand voitti esiturnauksen, mutta Carlsen kukisti tämän finaalissa.  2010  Nanjing  1.  +4  7/10     Carlsen varmisti voittonsa kierrosta ennen loppua. 2010  Lontoo, Chess Classic  1.  +2   13/21 Turnauksessa käytettiin pistelaskua, jossa voitosta sai kolme ja tasapelistä yhden pisteen. 2011  Monaco, Amber-turnaus  2.  +7  14,5/22  Nopean ja sokkoshakin turnaus. Aronian voitti sokko-osuuden ja turnauksen. Carlsen oli paras nopeassa shakissa tuloksella 9,5/11.  2011  Bazna  1.  +3  6,5/10  Carlsen ja Karjakin saivat saman verran pisteitä, mutta Carlsenilla oli parempi Sonneborn-Berger-vertailuluku.  2011  Biel  1.  +2  7/10    2011  São Paulo ja Bilbao, Grand Slam -finaali  1.  +2  6/10 (15/30)  Turnauksessa käytettiin pistelaskua, jossa voitosta sai kolme ja tasapelistä yhden pisteen. Carlsen oli lopussa tasapisteissä Ivantšukin kanssa, mutta otti turnausvoiton katkaisupelinä pelatussa pikashakissa pistein 1½-½. 2011  Moskova, Talin muistoturnaus  1.  +2  5,5/9  Carlsen saavutti saman pistemäärän Aronianin kanssa, mutta voitti tiebreak-säännön mukaan, koska hänellä oli enemmän mustilla pelattuja pelejä.  2011 London Chess Classic 3.  +3  5,5/8 (14/8)  Vladimir Kramnik voitti ja Hikaru Nakamura oli toinen kahdeksan pelaajan turnauksessa.  2012  Wijk aan Zee  2.  +3  8/13  Levon Aronian voitti.  2012 London Chess Classic 1.  +5  6,5/8 (18/8)  Tuloksellaan Carlsen saavutti FIDE:n tammikuun listalla vahvuusluvun 2 861, jolla hän rikkoi Kasparovin ennätyksen (2 851). 2013  Wijk aan Zee  1.  +7  10/13  Carlsenin tulos 10/13 sivusi Kasparovin ennätystä vuodelta 1999. 2013  Lontoo  1.  +3  8,5/14  MM-ehdokasturnaus. Kramnik ja Carlsen olivat tasapisteissä, mutta Carlsen pääsi MM-otteluun useampien voittojensa ansiosta.  2013  Stavanger  2.  +2  5,5/9  Karjakin voitti. 2013  Moskova, Talin muistoturnaus  2.  +2  5,5/9  Gelfand voitti.  2013  Sinquefield Cup, Saint Louis  1.  +3  4,5/6   2014  Zürich  1.     Carlsen voitti turnauksen klassisen osuuden ja koko tapahtuman. Nopean shakin osuuden voitti Fabiano Caruana. 2014  Şəmkir  1.  +2  6,5/10  Həşimovin muistoturnaus 2014  Stavanger  2.  +2  5,5/9  Karjakin voitti. 2014  Dubai  1.     Nopean shakin maailmanmestaruus. 2014  Dubai  1.     Pikashakin maailmanmestaruus. 2014  Sinquefield Cup, Saint Louis  2.  +1  5,5/10  Fabiano Caruana voitti tuloksella +7. 2015  Wijk aan Zee  1.  +5  9/13   2015  Grenke Chess Classic, Baden-Baden  1.  +2  4,5/7  Carlsen päätyi turnauksessa tasapisteisiin Arkadij Naiditschin kanssa ja kukisti tämän pikashakkiottelun armageddon-pelissä.  2015  Şəmkir  1.  +5  7/9  Həşimovin muistoturnaus 2015  Stavanger  7.  -2  3,5/9  Topalov voitti. Carlsen hävisi neljä peliä ja menetti 23 Elo-pistettä. 2015  Sinquefield Cup, Saint Louis  1.  +1  5/9  Levon Aronian voitti. 2015  London Chess Classic  1.  +2  5,5/9  Carlsen, Anish Giri ja Maxime Vachier-Lagrave olivat tasapisteissä turnauksen päättyessä. Carlsenilla oli paras Sonneborn-Berger -vertailuluku, minkä ansiosta hän pelasi nopean shakin finaalin Vachier-Lagravea vastaan, joka oli voittanut Girin semifinaalissa. Carlsen voitti finaalin ja sijoittui siten ensimmäiseksi turnauksessa ja vuoden 2015 Grand Chess Tour -kokonaiskilpailussa.

 Ottelut 
 vuosi  vastustaja  tulos  pelipaikka pisteet huomautuksia 2008  Péter Lékó  voitto  Miskolc  5−3  +2−0=6  Nopean shakin ottelu 2013  Borki Predojević  voitto  Lillehammer  2½–1½  +1-0=3   Nopean shakin ottelu 2013  Viswanathan Anand  voitto  Chennai  6½–3½  +3−0=7  Shakin maailmanmestaruusottelu 2013 2014  Viswanathan Anand  voitto  Sotši  6½–4½  +3-1=7   Shakin maailmanmestaruusottelu 2014 2016  Sergei Karjakin  voitto  New York  6–6  +1−1=10  Shakin maailmanmestaruusottelu 2016 2018  Fabiano Caruana  voitto  Lontoo  6–6  +0−0=12  Shakin maailmanmestaruusottelu 2018 2021  Jan Nepomnjaštši  voitto  Dubai  7½–3½  +4−0=7  Shakin maailmanmestaruusottelu 2021

 Lähteet 


 Viitteet 

 Aiheesta muualla 

 Magnus Carlsen.com 
 Chessgraphs.com rating history for Magnus Carlsen, graphed in comparison to other top chess players



Luokka:Shakin suurmestarit
Luokka:Norjalaiset shakinpelaajat
Luokka:Vuonna 1990 syntyneet
Luokka:Elävät henkilöt
Luokka:Shakin maailmanmestarit
Luokka:Seulonnan keskeiset artikkelit